b'\n_START_ARTICLE_\nK\xc3\xb6kk\xc3\xb6traktori\n_START_PARAGRAPH_\nK\xc3\xb6kk\xc3\xb6traktori on poliittinen sanonta, jonka toimittaja Ruben Stiller teki tunnetuksi nimitt\xc3\xa4ess\xc3\xa4\xc3\xa4n vuonna 1993 Keskustapuoluetta edustanutta Yleisradion johtajaa Tapio Siikalaa \xe2\x80\x9dkeskustalaiseksi k\xc3\xb6kk\xc3\xb6traktoriksi\xe2\x80\x9d.\n_START_SECTION_\nAlkuper\xc3\xa4\n_START_PARAGRAPH_\nSanonnan alkuper\xc3\xa4st\xc3\xa4 ennen kuin Ruben Stiller teki sen laajasti tunnetuksi on erilaisia tietoja. _NEWLINE_Er\xc3\xa4\xc3\xa4n tiedon mukaan sanonta on per\xc3\xa4isin maanviljelij\xc3\xb6iden traktorimarssista vuonna 1991, kun Somerolta Vihtiin suuntautuneella marssilla oli mukana K\xc3\xb6k\xc3\xb6n tilan is\xc3\xa4nt\xc3\xa4 Raimo Kurvinen Someron Pitk\xc3\xa4j\xc3\xa4rvelt\xc3\xa4. H\xc3\xa4nen traktoriinsa oli kiinnitettyn\xc3\xa4 lakana, johon talon em\xc3\xa4nt\xc3\xa4 Anja Kurvinen oli maalannut tilan nimen \xe2\x80\x9dK\xc3\xb6kk\xc3\xb6\xe2\x80\x9d. Kuva traktorista oli vilahtanut televisiosta, ja sen on sanottu t\xc3\xa4st\xc3\xa4 j\xc3\xa4\xc3\xa4neen joidenkin television katsojien mieleen.  _NEWLINE_Ruben Stiller itse muisteli maaliskuussa 2016 sanan h\xc3\xa4nen k\xc3\xa4ytt\xc3\xa4m\xc3\xa4n\xc3\xa4\xc3\xa4n syntyneen spontaanisti suorassa l\xc3\xa4hetyksess\xc3\xa4: Sanaa k\xc3\xb6kk\xc3\xb6 oli yleisesti k\xc3\xa4ytetty h\xc3\xa4nen aiemmassa ty\xc3\xb6paikassaan, helsinkil\xc3\xa4isess\xc3\xa4 Radio Cityss\xc3\xa4 ja samanaikaisesti h\xc3\xa4n muisti Tapio Siikalan puoluekannan ja yhdisti n\xc3\xa4m\xc3\xa4 ilmaisuksi "keskustalainen k\xc3\xb6kk\xc3\xb6traktori"._NEWLINE_Sana k\xc3\xb6kk\xc3\xb6 tarkoittaa Kielitoimiston sanakirjan mukaan yleisnimen\xc3\xa4 "kasaa, kekoa, m\xc3\xb6ykky\xc3\xa4, kokkaretta", laatusanana "h\xc3\xb6lm\xc3\xb6\xc3\xa4, typer\xc3\xa4\xc3\xa4, yksinkertaista, k\xc3\xb6mpel\xc3\xb6\xc3\xa4". Erisnimiss\xc3\xa4 K\xc3\xb6kk\xc3\xb6 esiintyy talonnimen\xc3\xa4 ainakin Somerolla, Mouhij\xc3\xa4rvell\xc3\xa4 ja Kiikassa. Someron Pitk\xc3\xa4j\xc3\xa4rvell\xc3\xa4 K\xc3\xb6kk\xc3\xb6 on yksi kyl\xc3\xa4n vanhoista kantataloista. Etymologialtaan talonnimen\xc3\xa4 nimi on Lounais-H\xc3\xa4meen kantatalojen nimi\xc3\xa4 tutkineen Timo Alasen mukaan ep\xc3\xa4selv\xc3\xa4.'